CELEX: 62014CN0506
Language: et
Date: 2014-11-12 00:00:00
Title: Kohtuasi C-506/14: Eelotsusetaotlus, mille on esitanud Korkein hallinto-oikeus (Soome) 12. novembril 2014 – Yara Suomi Oy, Borealis Polymers Oy, Neste Oil Oyj, SSAB Europe Oy

2.2.2015   
            
            
               ET
            
            
               Euroopa Liidu Teataja
            
            
               C 34/9
            
         Eelotsusetaotlus, mille on esitanud Korkein hallinto-oikeus (Soome) 12. novembril 2014 – Yara Suomi Oy, Borealis Polymers Oy, Neste Oil Oyj, SSAB Europe Oy
   (Kohtuasi C-506/14)
   (2015/C 034/09)
   Kohtumenetluse keel: soome
   
      Eelotsusetaotluse esitanud kohus
   
   Korkein hallinto-oikeus
   
      Põhikohtuasja pooled
   
   
      Kassaatorid: Yara Suomi Oy, Borealis Polymers Oy, Neste Oil Oyj, SSAB Europe Oy
   
      Vastustaja: Työ- ja elinkeinoministeriö
   
   
      Eelotsuse küsimused
   
   
               1.
            
            
               Kas komisjoni otsus 2013/448/EL (1) on – niivõrd, kui see põhineb saastekvootidega kauplemise direktiivi (2) artikli 10a lõikel 5 – kehtetu ja vastuolus saastekvootidega kauplemise direktiivi artikli 23 lõikega 3 selle tõttu, et otsus ei ole vastu võetud kontrolliga regulatiivmenetluses, mis on ette nähtud nõukogu otsuse 1999/468/EÜ (3) artiklis 5a ja määruse nr 182/2011/EL (4) artiklis 12? Kui vastus sellele küsimusele on jaatav, siis ei ole järgnevatele küsimustele vaja vastata.
            
         
               2.
            
            
               Kas komisjoni otsus 2013/448/EL on vastuolus saastekvootidega kauplemise direktiivi artikli 10a lõikega 5a, kuna komisjon on tööstuse heitkoguste ülemmäära kindlaksmääramisel jätnud arvestamata
               
                           (i)
                        
                        
                           osa tõendatud heitkogustega perioodil 2005–2007 nendelt tegevusaladelt ja käitistelt, mis olid lisatud saastekvootidega kauplemise direktiivi kohaldamisalasse perioodiks 2008–2012, kuid mille puhul ei kehtinud tõendamiskohustus perioodil 2005–2007 ja mida seega ei ole registreeritud CITL–süsteemis;
                        
                     
                           (ii)
                        
                        
                           perioodideks 2008–2012 ja 2013–2020 saastekvootidega kauplemise direktiivi kohaldamisalasse lisatud uute tegevusaladega niivõrd, kui need ei kuulunud saastekvootidega kauplemise direktiivi kohaldamisalasse perioodil 2005–2007 ja niivõrd, kui uue tegevusalaga tegeldakse käitistes, mis perioodil 2005–2007 juba kuulusid saastekvootidega kauplemise direktiivi kohaldamisalasse;
                        
                     
                           (iii)
                        
                        
                           enne 30. juunit 2011 tegevuse lõpetanud käitiste heitkogustega, kuigi kõnealustel käitistel tegelikult oli tõendatud heitkoguseid perioodil 2005–2007 ja osaliselt ka perioodil 2008–2012.
                        
                     Kui teise küsimuse alapunktidest (i)–(iii) antakse kasvõi ühele jaatav vastus, siis kas komisjoni otsus 2013/448/EL on sektoriülese paranduskoefitsiendi kohaldamise osas kehtetu ning ei kuulu seega kohaldamisele?
            
         
               3.
            
            
               Kas komisjoni otsus 2013/448/EL on kehtetu ja vastuolus saastekvootidega kauplemise direktiivi artikli 10a lõikega 5 ning selle direktiivi eesmärkidega selle tõttu, et nimetatud otsuses on saastekvootidega kauplemise direktiivi artikli 10a lõike 5 punktide a ja b tähenduses tööstuse heitkoguste ülemmäära arvutamisel tähelepanuta need heitkogused, mille allikaks on (i) protsessigaasist toodetava elektri tootmine saastekvootidega kauplemise direktiivi I lisaga hõlmatud käitistes, mis ei ole „elektritootjad” ja (ii) soojusenergia tootmine saastekvootidega kauplemise direktiivi I lisaga hõlmatud käitistes, mis ei ole „elektritootjad” ningmille puhul tasuta eraldamine on lubatud saastekvootidega kauplemise direktiivi artikli 10a lõigete 1 ja 4 ning otsuse 2011/278/EL (5) alusel?
            
         
               4.
            
            
               Kas komisjoni otsus 2013/448/EL on kehtetu ja vastuolus saastekvootidega kauplemise direktiivi artikli 3 punktidega e ja u (kas ainult nende sätetega või koostoimes saastekvootidega kauplemise direktiivi artikli 10a lõike 5 punktidega a ja b) selle tõttu, et selles on saastekvootidega kauplemise direktiivi artikli 10a lõike 5 punktide a ja b tähenduses tööstuse heitkoguste ülemmäära arvutamisel jäetud tähelepanuta eespool kolmandas küsimuses viidatud heitkogused?
            
         
               5.
            
            
               Kas komisjoni otsus 2013/448/EL on vastuolus saastekvootidega kauplemise direktiivi artikli 10a lõikega 12, kuna sektoriülest paranduskoefitsienti on laiendatud ka otsuses 2010/2/EL (6) määratletud sektoritele, mille puhul esineb märkimisväärne süsinikdioksiidi lekke oht?
            
         
               6.
            
            
               Kas komisjoni otsus 2011/278/EL on vastuolus saastekvootidega kauplemise direktiivi artikli 10a lõikega 1 selle tõttu, et komisjoni meetmetes peab võrdlusaluste kindlaksmääramisel arvestama energia seisukohast kõige tõhusamate tehnoloogiatega seotud ergutusmeetmetega, tõhusamate tehnoloogiatega, tõhusama koostootmisega ja tõhusa protsessigaaside energia taaskasutamisega?
            
         
               7.
            
            
               Kas komisjoni otsus 2011/278/EL on vastuolus saastekvootidega kauplemise direktiivi artikli 10a lõikega 2, kuna võrdlusaluste kindlaksmääramise põhimõtete lähtepunktiks peavad olema sektori 10 % kõige tõhusama käitise keskmised näitajad?
            
         
      (1)  Komisjoni 5. septembri 2013. aasta otsus 2013/448/EL, milles käsitletakse riiklikke rakendusmeetmeid kasvuhoonegaaside lubatud heitkoguse ühikute tasuta eraldamiseks üleminekuperioodil kooskõlas Euroopa Parlamendi ja nõukogu direktiivi 2003/87/EÜ artikli 11 lõikega 3 (ELT L 240, lk 27).
   
      (2)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, lk 32; ELT eriväljaanne 15/07, lk 631).
   
      (3)  Nõukogu 28. juuni 1999. aasta otsus 1999/468/EÜ, millega kehtestatakse komisjoni rakendusvolituste kasutamise menetlused (EÜT L 184, lk 23; ELT eriväljaanne 01/03, lk 124).
   
      (4)  Euroopa Parlamendi ja nõukogu 16. veebruari 2011. Aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, lk 13).
   
      (5)  Komisjoni 27. aprilli 2011. aasta otsus 2011/278/EL, millega määratakse kindlaks kogu liitu hõlmavad üleminekueeskirjad Euroopa Parlamendi ja nõukogu direktiivi 2003/87/EÜ artikli 10a kohaste tasuta saastekvootide ühtlustatud eraldamiseks (ELT L 130, lk 1).
   
      (6)  Komisjoni 24. detsembri 2009 otsus 2010/2/EL, millega määratakse kindlaks vastavalt Euroopa Parlamendi ja nõukogu direktiivile 2003/87/EÜ selliste sektorite ja allsektorite loetelu, mille puhul kasvuhoonegaaside heite ülekandumise ohtu peetakse märkimisväärseks (ELT L 1, lk 10).